Spesie Karp Hengel Deel 1 | Skep-Net | Los-Laat Mat | Weeg | Sak | Tips
Wie en wat is ’n Spesie Karp Hengelaar?
Om ‘n boilie of tigernut aan ‘n haar strop te sit maak nie van ‘n persoon ‘n spesie hengelaar nie.
Etiek is een van die grootste kenmerke van die spesie hengelaar; en hierby word bedoel dat hy sy mede hengelaars, omgewing en sy vangste ten alle tye met respek hanteer. As hengelaar is die Spesie Karp Hengelaar altyd op soek na groter en beter en elke sessie word ‘n missie om sy persoonlike beste te verbeter. Spesie Karp Hengel gaan oor die bewaring van groot vis. Dit is logies dat as ons mooi na ons groot karp kyk, hulle nog groter sal word. Dus moet ons uit ons pad gaan om te verseker dat die gerei wat ons gebruik van die beste gehalte en so vis vriendelik moontlik is. In die spesie karp hengelaar se arsenaal sal jy altyd die volgende noodsaaklike toerusting vind; ’n spesie skep net , loslaat mat (unhooking mat), klein lang bek tangetjie, weeg sak, akurate skaal wat tot minstens 35kg kan weeg, antiseptiese middel doelgemaak vir vis, en ‘n kamera. Hierdie toerusting is van die uiterste belang, so kom ons kyk hoe om dit te gebruik en sodoende “ Carp Care” te bevorder.
Spesie hengelaars gebruik slegs karp vriendelike skep nette. Hulle is van ‘n sagte material gemaak met baie klein gaatjies. Dit help om die gewig van die karp meer eweredig te versprei asook om te verhoed dat die vis se skubbe onnodig beskadig wat kan lei tot infeksie en dan ook moontlik die dood. (Behandel gerus enige beseerde karp met doelgemaakte vis medisyne soos Kryston Klin-ik; moontlik red u sy lewe.) Die nette vou ook uitmekaar sodra die vis geskep is wat die hantering van die vis na die loslaat mat vergemaklik. Moet nooit die karp rondjaag en probeer skep nie, maar lei hom in die net in en lig die net dan en haak die armpies uit wat die net aan die hoof paal koppel, rol die net nou op en dra die karp na die loslaat mat.
Die mat kan beskryf word as ‘n sagte, opgestopte matras waarop die vis neergelê word terwyl jy die hoek uithaal en wanneer foto’s geneem word. Ek is lief daarvoor om die mat in die water in te neem en dan die karp bo-op die mat na die oewer te neem. Dit help om die vis te beskerm indien ‘n mens sou gly. Hou ten alle tye die mat en jou hande nat om te verhoed dat die slym lagie, wat op die vis is vir beskerming teen infeksies en siektes, nie beskadig word nie. Plaas die karp in die middel van die mat en verwyder die hoek. Moet nooit die hoek hardhandig probeer uit ruk nie. Gebruik eerder ‘n tangetjie sodat jy ‘n beter en sterker greep op die hoek het. Sodoende kan jy die hoek met so min moontlik skade verwyder. Gebruik nou die antiseptiese middel en ontsmet die hoek wond asook enige ander wonde wat die karp moontlik het. Dit is nou ook die ideale tyd om jou foto te neem. Maak seker dat jy die karp oor die mat vas hou, en moet hom nie te hoog optel nie, sodat indien die vis dalk uit jou hande spring/gly hy te lande sal kom op die mat en nie onnodig seerkry nie.
Ons gebruik doelgemaakte weeg sakke met ritsluiters en ’n hang koord. Maak die weeg sak goed nat en sorg dat dit met die skaal ge’zero’ is. Die weeg sak is of gereed op die loslaat mat, voor die karp neergelê word, of sodra die hoek uitgehaal is word die sak onder die vis ingegly. Plaas die weeg sak sodat hy gedeeltelik op die mat is en tel die karp oor na hom. Doen dit altyd sodat die weeg sak tussen jou en die karp is; jy sal sodoende meer beheer oor die karp hê. Nou word die ritsluiters toegemaak en die sak word met behulp van die hang koord aan die skaal geheg om die vis akkuraat te weeg.
Dit is geheel en al onaanvaarbaar om ‘n karp te sien wat aan sy kuwe hang met ‘n skaal êrens deurgehaak.
Terug plaas van die vis:
Na die weeg loop met die vis in die weegsak die dam in tot die water diep genoeg is vir die vis om te swem. Maak dan eenvoudig die ritsluiter oop, laat die vis in die water in gly en maak seker hy is sterk genoeg om op sy eie na vryheid te kan swem.
As jy vind dat die karp beweegloos bly lê, sonder om ‘n poging aan te wend om weg te swem, beteken dit hy is teveel uitgeput en jy sal hom moet help om te herstel. Doen dit deur die vis liggies voorentoe en dan agtertoe deur die water te stoot, om sodoende water- vloei oor sy kuwe te bevorder, wat hom sal help om genoeg suurstof te kry tot hy sterk genoeg is om vanself weg te swem.
Moet nooit die karp net los en hoop hy swem op sy eie weg nie.
Ons is teen konvensionele hounette aangesien hulle oor die algemeen van harde material gemaak is wat vis seer maak en is in die meeste gevalle te klein om ‘n groot vis veilig in te bewaar.
Dus maak ons gebruik van ‘n doelgemaakte karp sak wat van ‘n sagte donker materiaal gemaak is met klein gaatjies. Hierdie material laat min lig deur wat veroorsaak dat die vis kalm bly maar terselfdertyd word baie water deur gelaat vir voldoende suurstof.
‘n Karp sak word net gebruik om vis vir kort periodes te huisves, as jy nie onmiddelik ‘n foto kan neem nie. Ek sal net ‘n karp sak in die aand gebruik as dit regtig ‘n groot vis is en ek ‘n foto die volgende oggend wil neem.
Daar is natuurlik ook altyd die risiko dat ‘n otter of selfs ‘n krokodil die vis in die sak sal kom aanval, daarom glo ek dat die vis beter af is terug in die dam. Meeste moderne kameras neem uitstekende foto’s in die donkerte.
Maak seker dat jy vis altyd vry laat, in water wat diep genoeg is, sodat hy met gemak vanself kan weg swem.
Indien die vis so uitgeput is dat hy nie vanself kan weg swem nie moet jy help deur hom liggies voorentoe en dan agtertoe te stoot. Dit sal baie help om water-vloei oor sy kuwes te bevorder. Sodoende kry hy genoeg suurstof tot hy sterk genoeg is om vanself weg te swem.
Veilig vry gelaat. Die verantwoordelikheid van alle Spesie Karp Hengelaars!